
Despre poemul "CALUL TROIAN AL LUMII-LUCEAFĂRUL" şi NICHITA 
STĂNESCU 
 
Poemul acesta ("Calul Troian al lumii-America"), de dimensiuni mari, întrecând 
Luceafărul lui Mihai Eminescu, (ca număr de cuvinte şi strofe) a fost scris în anii 
1976 si 1977. Îmi aduc bine aminte, în momentul cutremurului din anul 1977 nu 
era încă terminat. După ce a fost gata şi l-am transcris integral mi-am dat seama că 
este un poem profund şi sumbru, dar  n-am realizat că este un poem de mare 
valoare. (Acelaşi lucru s-a întâmplat si cu poemul "Ana, strigam" pe care Doru 
Moţoc si Tudor Gheorghe mi l-au semnalat ca fiind un poem de mare valoare). 
Prin anul 1978 sau 1979, eram la Nichita Stănescu, aveam câteva volume de poezie 
cu mine. I-am citit din acest poem primele două pagini . "Eşti incantatoriu, lasă-mă 
să-l citesc eu", a zis Nichita. I l-am lăsat. Ne-am întâlnit peste câteva luni. Avea 
proaspăt în minte poemul.  
           "Bătrâne, acesta este Luceafărul lui Eminescu. În locul Luceafărului din cer 
apare Calul Troian, şi tot dialogul dintre cele două lumi. Numai că de data aceasta 
s-a întâmplat ceva îngrozitor în istorie, s-a petrecut o mutaţie cumplită în lume. 
Cele două lumi, cea pământeană şi cea uranică s-au îmbolnăvit amândouă. Locul 
Luceafărului şi al Demiurgului a fost luat de Calul Troian, ca substitut decăzut, ca 
simbol al cursei în care cade istoria, devenirea, în care poate cădea civilizaţia 
umană. N-am citit în viaţa mea un poem mai întunecat si mai cutremurător ca 
acesta. În măsura în care şi poemul lui Eminescu şi poemul tău vin din 
subconştientul colectiv al acestui neam înseamnă că în secolul următor în istoria 
poporului român şi în istoria civilizaţiei umane se vor întâmpla lucruri 
înspăimântătoare, mergând până la dispariţia poporului român şi a civilizaţiei 
umane. Cum în 1983 se vor împlini 100 de ani de la apariţia Luceafărului, 

înseamnă că acest poem vine la aproximativ un veac după capodopera lui 
Eminescu, adică tocmai la timp.  
Însă îţi dai seama că aşa ceva nu se poate publica în România. Este însă bine că un 
asemenea poem există în poezia românească ."  
  Într-adevăr peste numai câţiva ani avea să se împlinească un veac 
de la publicarea Luceafărului în poezia românească. Pe tot timpul creaţiei poemului 
meu "Calul Troian al lumii-America" nu mă gândisem deloc la lucrul acesta, că 
poemul meu conţine în el, pe lângă atâtea motive literare, filizofice, mitologice, 
topite unele în altele, şi acest motiv, al Luceafărului . Iată însă că de la terminarea 
acestui poem s-au întâmplat următoarele lucruri. Nichita ar fi vrut să publicăm 
acest poem în 1983, adică exact la un secol de la apariţia Luceafărului. Poemul i-a 
fost dat lui Adrian Dohotaru, pe vremea aceea redactor la revista Flacăra. Adrian 
Dohotaru a socotit că poemul nu poate "intra", şi el este o critică nedreaptă la 
adresa Americii, care este simbolul progresului şi democraţiei în istorie. America 
nu trebuie prezentată ca fiind Calul Troian al lumii, cel care trage, duce spre 
prăpastie, pierzanie, civilizaţia umană. Poemul într-adevăr nu putea apare, este 
sumbru şi cutremurător. După 1989 el ar putea să apară, însă de la discuţia mea cu 
Nichita Stănescu (discuţie care a fost reluată cu alte ocazii) s-au întâmplat 
următoarele lucruri . Poemul n-a putut să apară în 1983, adică la un secol de la 
apariţia Luceafărului, ca să fie astfel omagiată existenţa de un veac în cultura 
românească a acestei bijuterii divine, uimitoare (poemul Luceafărul este un 
"mesaj" adresat poporului român, un mesaj divin, folosindu-se persoana geniului 
Eminescu. Afirmaţia aceasta se face, acum şi aici, pentru prima dată în cultura 
română), în schimb în locul acestui eveniment s-a întâmplat altul, profund dureros. 
Este vorba de moartea lui Nichita Stănescu . Aşadar Nichita a murit exact la o sută 
de ani de la apariţia Luceafărului lui Eminescu, si eu afirm că moartea lui în acest 
an nu este întâmplătoare. Prin moartea lui, Nichita "aniversează", ca să spun asa, 
apariţia Luceafărului, dar şi moartea mentală, spirituală a lui Eminescu. Se ştie că 
Eminescu s-a îmbolnăvit (a înebunit) grav, şi din păcate şi definitiv, în 1883, din 
acest an Eminescu n-a mai creat nimic. ( facem aici o cuvenită precizare. Am 
intenţionat, la a doua ediţie, să respectăm întocmai  Prefaţa scrisă în 1993, când s-a 
ivit ocazia apariţiei acestui volum de poezii. După 1990 au apărut în România mai 
multe căţri, având o solidă documentaţie, ne gândim în primul rând la cartea 
criticului Nicolae Georgescu, “A diua viaţă a lui Mihai Eminescu”, şi la cărţile 
doctorului Vuia, cărţi care demonstrează absolut convingător că în iunuie 1883 
Mihai Eminescu nu a “înebunit”, aceasta fiind o legendă “fabricată de 
francmasonerie, în frunte cu Titu Maiorescu şi Petre Carp, principalii vinovaţi de 
înscenarea nebuniei marelui poeti, făcută tocmai  pentru a-l scoate pe Eminescu din 
gazetărie şi din viaţa publică.”. Nebunia poetui a fost, aşadar, un scenariu, o 
legendă  care  a fos lansată de Maiorescu şi de către francmasonerie, lucru abosul 
ebominabil, pentru că în final avea să ducă la grăbirea morţii poetului. Nu este 
adevărată nici afirmaţia că după 1983 Eminescu nu a mai creat nimic n.n.)  Ei bine, 
Nichita Stănescu moare exact la o sută de ani de când Eminescu n-a mai putut să 
creeze . Nici această "coincidenţă" n-a fost sesizată. Autorul celui de-al doilea 

Luceafăr în poezia românească, asa cum spunea Bătrânul, n-a fost la moartea lui 
Nichita, ca să poată să-l vadă mai departe viu înaintea ochilor. A aprins în schimb 
lumânări şi s-a rugat pentru autorul Necuvintelor într-un oraş de provincie sau în 
satul lui. Anul acesta, 1993, se împlinesc zece ani de la moartea lui Nichita 
Stănescu. M-am aplecat încă o dată asupra acestui poem, “Luceafărul sau calul 
troian al lumii, America” ("descoperit" de Bătrânul Nichita), care începe să-l 
îngrozească şi pe autorul lui. Poemul ar fi trebuit să apară la sfârsitul anului 1992 , 
într-o antologie, probabil că va apărea în 1993 (nu a apărut) , adică la zece ani   de 
la moartea Bătrânului , adică a lui Nichita . Lecturat astăzi "Calul Troian al lumii-
America" se dovedeşte un poem plin de premoniţii, de revelaţii. Între timp, 
America (SUA), într-un război subtil, mascat, vast şi extraordinar de complex şi 
cinic, a învins fosta URSS şi Lagărul socialist, si acum este singura "locomotivă" a 
istoriei umanităţii, care trage după ea popoarele planetei. (America este totodată 
Centrul şi Vârful generator al fenomenului Globalizării, globalizarea fiind de fapt 
un război mascat dus împotriva popoarelor, a economiilor şi culturilor lor). Este 
exact ce se spune în poemul “Calul Troian al lumii-America" . În poem se spune că 
această locomotivă care trage după ea popoarele lumii în istorie, le va duce în 
prăpastie,  la disparitie. Şi acest fenomen se prefigurează a se întâmpla în viitor. 
Acum suntem şi mai aproape de dezastrul final, de prăpastie. Se vede că civilizaţia 
umană este  cuprinsă de o criză profundă şi generală, că este posibil în anii 
următori un cataclism de proporţii nemaiântâlnite în istoria umanităţii. Or ceea ce 
se întâmplă acum este "prevăzut" să se întâmple în acest poem, iar lucrul acesta a 
fost sesizat pentru prima dată de Nichita Stănescu . 
  În final doresc ca acest poem să apară acum, la zece ani de la 
moartea lui Nichita Stănescu, să-i fie dedicat lui, iar apariţia lui să fie un elogiu 
adus marelui şi bunului Nichita Stănescu . 
 
 
   Ştefan Dumitrescu , 1993    
 
 
 
 
CALUL TROIAN AL LUMII-AMERICA  
sau LUCEAFÃRUL  
 
 
 
  De n-aş fi fiinţa pură străină de frumoasă 
  în lumea asta-n care nimic nu este viu 
  şi-ar exista o Lege ce m-ar iubi nebună 
  eu aş voi în lume America să fiu 
 
  Şi primul gest pe care l-aş face-n dimineaţa 

  naşterii mele stranii ar fi să mă dezbrac 
  pe scena nesfârşită-a Oceanului Atlantic 
  eu aş juca-n picioare sublimul nostru veac 
 
  Când aş cădea pe ţărmuri de-atâta oboseală 
  aş mai voi în lume să-mi fie-o sile-adâncă 
  de cărnurile mele vărsate peste ţărmuri 
  la care viermii lumii se-ndeasă şi mănâncă 
 
  Şi mi-aş aduce-aminte apoi într-un târziu 
  cum că de fapt în veacuri iluzie eu sânt 
  metaforă pe cerul unei specii mioape 
  fată morgană-n veacuri străină apărând 
 
  Născut eu sânt la poarta bătrânei Europe 
  un Cal Troian de aur în sinea lui plângând 
  astfel cei din cetate în spasmele lor sumbre 
  mă zăreau trist pe zare lucind din când în când 
 
  Calul Troian al unei Cetăţi închisă-n sine 
  duhnind a hoit în lume şi-n veşnicul noian 
  cel apărut din mâluri cel apărut din ceţuri 
  spre-a se-ntrupa în forma unui alt Cal Troian 
 
  Şi se-auzea departe ca un corn tot mai stins 
  clinchete de podoabe şi susur de licori 
  pe bolta Lumii Troia răsărea trist şi straniu 
  ca un apus al lumii de mii şi mii de ori 
    
  Şi stârvul Europei din ce în ce mai tare  
  ca un vânt care bate pe-ntindere duhnea 
  corbii duhnirii iată din cosmos cum coboară 
  şi mândră e duhoarea duhnindu-se pe ea 
 
    
                                 Şi-atunci apare iată la Porţile Cetăţii 
  Calul Troian în forma Americii senine 
  mai mare decât Tatăl şi strălucind în Lună 
  şi nechezând prea mândru de toate şi de sine 
 
  Şi parcă s-ar petrece un fel de somn invers 
  cine pe cine-n lumea aceasta se visează 
  Calul Troian e Tatăl acestei Troi imense 
  sau Troia stă pe ţărmuri înebunind de groază 

  Cine pe cine oare acum se sinucide 
  ceţoasă este lumea nedesluşit e totul 
  se-aude Calul tragic ca un cocoş din ape 
  şi iată se zăreşte că tot el este mortul 
 
  El nu nechează-n sine el însuşi este Doamne 
  Nechezul Europei în veacu-n care moare 
  el este durerea acestui hoit în spasme 
  durere ce se face pe sine că se doare 
 
  Iar când nechează Calul în adevăr se-aude-n 
  gâtlejul Europei un horcăit râzând 
  şi-atunci Cetatea-ţi pare creierul de girafă 
  al acestui Monstru venind din când în când 
    
  Iar de departe totul şi mai fantast se vede 
  ca sub un clar de lună de pe altă vecie 
  parc-ar veni din neguri un fel de arătare 
  un călăreţ de calu-i călărit pe câmpie 
 
  Şi în lumina lunii şi-a straniei vedenii 
  unul un sunet pare celălalt o stafie 
  că te întrebi de nu sânt o fiinţă laolaltă 
  dintr-o lume mai moartă ca lumea asta vie 
 
  Şi când se-arată-n lume străinul Inorog 
  dacă nu sfârşitul acestei lumi l-aduce 
  el care e călăul îţi pare-n zarea vremii 
  că ar fi hoitul lumii ducându-şi a sa cruce 
 
  Şi iată-l el nechează maiestuos la porţi 
  şi lumea se trezeste din nopţile serbări 
  din visuri par ca morţii ieşind din catacombe 
  pe morţile lor înseşi ei nechezând călări 
 
                                 Şi se deschide poarta cea Mare a Cetăţii 
  şi toţi minunea Lumii s-o pipăie ar vrea 
  şi-ncearcă în Cetate ca hoţii s-o momească 
  şi pe scările-ntinse se caţără pe ea 
 
  Şi li se-arată lumea de pe coamele albe 
  ale straniei schele care nechează-n soare 
  şi-n loc să-nchidă Calul Cetatea se trezeşte 

  printr-o pustie-a lumii dusă de Cal călare 
 
  Şi totul se petrece ca într-un vis divin 
  şi cei care aleargă să prindă Calu-n vânt 
  ei se trezesc singuri iată într-un alt veac se pare 
  şi într-o altă lume străină ca şi când 
 
  Şi Calul care-o dată le minunase ochii 
  cum s-a topit ca visul pe-o stranie pustie 
  şi ei se trezesc singuri atât de singuri, Doamne ,  
  că nu mai ştiu în lume c-ar mai putea să fie 
 
  Şi iată că trec veacuri şi că Cetatea-ntinsă 
  începe iar în lume ca hoitul să duhnească 
  se-aud într-însa viermii hohotindu-i prin găuri 
  şi cosmosul se umple de-o substanţă lumească 
 
  Şi din adâncuri pare un nechezat că vine 
  şi ochii ies pe ziduri privind în zarea-adâncă 
  însă nimeni nu vede Calul Troian să vină 
  adânc se-aud în lume doar viermii cum mănâncă 
 
  E-o aşteptare albă ca şi cum ar ninge 
  golul ce spre centru-i viscoleşte urlând 
  pietrele aşteaptă-n sine marginile luminii 
  un Cal Troian visează în golu-i orice gând 
 
  America ce fuse Calul Troian al lumii 
  Columb şi astăzi pare ochiul acestui Cal 
  America ea însăşi îşi inventează-n sine 
  în clipa asta Calul şi scopul lui troian 
 
  Dar Idealul nu e în lumea asta tristă 
  Calul Troian ce vine în orice fiinţă-n zori 
  el străluceşte sumbru şi-l ducem în Cetate 
  de la-nceputul lumii de mii si mii de ori 
 
                                 Şi iată trec milenii şi Calul nu mai vine 
  de acum ştim cu groază că nevenirea lui 
  este însăşi moartea acestei lumi deapururi 
  acestei lumi ce fuse numai a nimănui 
 
  Şi porţile Cetăţii se deschid iar troznind 
  şi toţi se-ascund în lume făcându-se ca morţi 

  poate că vine Calul corbul adus de hoitul  
  însă ei mor cu toţii şi-o moarte sânt cu toţi 
 
  Şi de atâtea veacuri cad porţile-n ruină 
  şi-atuncea ies din moarte parcă ar încolţi 
  cei ce-aşteptară-n rugă Calul Troian de-acum 
  înlocuiţi în rugă ei sânt de ai lor fii 
 
  Şi-aceştia ies pe câmpii-n satanicele jocuri 
  şi ritualuri stranii pe sub lumina lunii 
  pe umeri cum le joacă focurile ca zorii 
  pe care-i văd în visuri revenind numai unii 
 
  Şi Calul nu mai vine şi noaptea-ncet se lasă 
  nu într-o Europă bătrână şi pustie 
  ci în lumea întreagă care se subţiază 
  şi pare-n clarul lunii o stranie stafie  
 
  Şi-atunci s-aprinde focul asemeni unui munte 
  nu mai aşteaptă Calul Troian să mai apară 
  ci singuri inventează un Cal Troian în forma-i 
  şi totul se petrece ca odinioară 
 
  Şi se-aprind iarăşi torţe femeile-n lumine 
  se văd dement pe mese goale dansând şi stins  
  de undeva se pare că tropăit se-nalţă 
  însă visul rămâne ca vis al unui vis 
 
  Şi ei zăresc la ţărmul bătrânei Europe 
  osul unei Americi ce fuse Cal Troian 
  nu cumva mort e Calul acolo unde este 
  Cetatea fiind ea însăşi mormântul lui de Cal 
 
  Şi vaiete se-nalţă şi lumea se scufundă 
  Cetatea este burta ce-şi naşte Calul său 
  şi după ce Calul cântând o fecundează 
  ea-i devine mormântul predestinatul hău 
 
                                 Să răscolim cenuşa să ne-aruncăm într-ânsa 
  şi din cer ploi cu spermă să pogorâm cântând 
  poate asemeni unei Păsări Phoenix stranii  
  se va vedea pe zare şi Calul apărând 
 
  Şi vaiete se-naltă şi lumea se scufundă  

  până apare Unul în mână c-o lumină 
  bomba atomică răcneşte glasul 
  acesta-i iată Calul ce trebuia să vină 
 
  El iată este fiul fostului Cal Troian 
  şi este luat pe braţe şi purtat prin Cetate 
  Calul Troian el este vai dar numai o clipă 
  după care şi el piere străin în moarte 
 
  Şi toţi privesc în fundul acestei lumi antice 
  unde numai praful se vede-n urma lui 
  poate că praful este Calul Troian din veacuri 
  pulberea aceea care visează din statui 
 
 
 
  Dat totul iată straniu se-aşează în pustie 
  şi se gândesc cu toţii că golul este el  
  în timp ce golul sapă în zidurile lumii 
  în timp ce golul urcă nemernic prin drapel 
 
 
  Şi se gândesc cu toţii ce ar putea să fie 
  şi filozofii lumii se-adună trişti la sfat 
  America e pusă pe masa de disecţii 
  dar ce să afli-n lumea în care nu-i de-aflat 
 
  Şi bărbile lor albe acoper lumea toată 
  această lume poate că nici nu este lume 
  şi se iveşte-o umbră pe coasta Europei 
  şi umbra fără formă se mişcă-ncet anume 
 
  Şi toti gândesc în sine c-America Există 
  Calul Troian al lumii se-ntoarce iar acasă 
  şi se-ntind iarăşi mese şi trâmbiţe răsună 
  însă numai o noapte şi un pustiu se lasă 
 
  Şi-n noaptea de groază universală-a lumii 
  doar minţile-nvăţate ca nişte lumânări  
  la capul unei racle a unui mare rege 
  mai ard ca nişte stinse-n pustietăţi chemări 
 
                                 Dar dacă-n vecii stinşii-n întunecimi 
  Calul Troian al lumii nici n-ar fi existat 

  o invenţie pură a poeţilor sadici 
  un fel de vis macabru în sufletul lor beat 
 
  Şi noi aşteptăm singuri ca nişte cucuvăi 
  ceva ce-n vecii lumii n-ar putea ca să vină 
  cum ar putea Călăul ca ceva să se-arate 
  când acel Ceva-n lume nu are nici o vină 
 
  Cum ar putea moartea să vină într-o ţară 
  când nimic în ţara aceea nu e viu 
  când fiecare lucru şi ţara aceea nu e 
  decât imensul, Doamne, propriul ei sicriu 
 
  Şi-atunci ei văd cu groază prin timp Cetatea aceea 
  ca ceva care-n lume a venit ca s-aştepte 
  un fel de buhă-n somnu-i pe stânca unui munte 
  un fel de piatră-n visu-i pe-ntinsul unei stepe 
 
 
  
                 Şi sensul lui în lume ar fi atunci nu Calul 
  ci însăşi aşteptarea pân' la sfârşit de veci 
  şi se aud prin cosmos atomii cum coboară 
  şi cum le crapă smalţul oaselor tot mai reci 
 
  Şi-un fel de umezeală de mucegai albit 
  crescând ca buruienile ca lichenii pe munţi 
  creşte în lumea asta acoperind oraşe 
  podişurile stinse ale acestor frunţi 
 
  Şi dacă din adâncuri de patimi şi de vremuri 
  Calul Troian e visul înalt din viitor 
  Steaua ce duce lumea prin noapte luminând-o 
  Idealul de care în veci de veci ţi-e dor 
 
  El numai ni se-arată în visuri şi credinţe 
  şi ne lumină paşii şi calea ne-o arată 
  în noaptea cugetării nu de atins el este 
  şi nici în noaptea lumii atins va fi vreodată 
 
  Materia-n Cetate crapă ca albe ziduri 
  şi din adâncuri iată un nechezat că vine 
  şi Calul iar se vede mai stins şi fantomatic 
  înşeuat cum trece pe-a lumilor coline 

                                 Mulţimile popoară aleargă mut pe dealuri 
  şi iată să-l atingă să-l pipăie ar vrea 
  însă el  aer este o lumină stinsă 
  proiecţie în spaţii a unei stinse stea 
 
  Şi în genunchi pe dealuri în strania lumină 
  cum se zăresc popoare proiectate pe cer 
  şi toţi asteaptă-n sine ca umbra de jeratec  
  să fie lumea aceea în care cad şi pier 
 
  Şi iată Calul piere ca-n vecii cei trecuţi 
  blestemele se-nalţă şi-ntunecă lumina 
  Americă de-apururi fii blestemată-n lume 
  şi umbră-a vieţii tale să-ţi fie-n veacuri vina 
 
 
 
  Iluzie obscenă chip diavolesc şi sumbru 
  ai înşelat popoare şi-n fruntea lor te-ai pus 
  Calul Troian e capul cel sfânt al sfintei Troia 
  Europa este-al Americii apus 
 
  Calul Troian el este moartea ieşind din sine 
  din chiar codul genetic al tristei Europe 
  ce se preface numai că de departe vine 
  anunţată de umbra care-i e propriul cobe 
 
  Cumplită este drama Calului Troian 
  de mii de ori ca Troia e mai nefericit 
  căci oare vrea pe lume din vrerea lui să vină 
  apus pe bolta lumii în loc de răsărit 
 
  Nu cumva e pretextul de a se sinucide 
  al unei Europe mortuară şi tristă 
  şi inventăm o formă ca să scuzăm o moarte 
  o formă fără seamăn care nici nu există 
 
  Astfel vedem că toată istoria nu este 
  decât magia unei Americi ce ne pare 
  cum c-ar fi mii de forme un fel de auroră 
  arzând pe cerul vieţii şi reflectată-n mare 
 
  Când vai ea nu este decât umbra lumii 

  ce vine dinspre moarte lungindu-se-n apus 
  de ce-n apusul bietei şi stinsei Europe 
  această umbră a dânsei nechezând s-ar fi dus 
 
                                 Dar fie de există fie de nu în veacuri 
  acea nenorocire a Europei fu 
  când afirmată-n Lume ea trebuia să fie 
  el răsări din moarte ca forma unui nu 
 
  Când trebuia în lume un Dumnezeu să vină 
  iată că el ca diavol se arătă în ea 
  şi ca de-o târfă tristă bătându-şi joc ironic 
  şi umilind-o mândru plecă lăsând-o grea 
 
 
   
  El trebuia-n biserici afurisit şi dus 
  cât mai departe-n haos din suflet şi credinţe 
  o, blestemată fie America în veacuri 
  iluzie deşartă care din veci ne minte 
 
  Dispară orice urmă a ei de pe pământ 
  nu că doar rău aduse în lumea asta tristă 
  şi că-i o rătăcire a minţilor bolnave 
  când de fapt în lume din veci ea nu există 
 
  Dar se-auziră glasuri izbucnind revoltate 
  America există şi e Calul Troian 
  însă El într-o luptă fără de seamăn este 
  şi pierit este-acolo mai mult din an în an 
 
  El este-asemeni unui înfrânt în bătălie 
  şi-un Cal Troian aşteaptă să vină să-l ajute 
  şi el îşi naşte Calul cum altă dată Troia 
  cum Troile murinde în veacurile multe 
 
  E un pretext că mama îşi naşte fiul ei 
  ea nu e decât Troia care-şi repetă drama 
  America adusă de-o Europă-n timp 
  fu prilejul dramatic de-aşi face-n lume seama 
 
  Chiar Dumnezeul nostru ce fu dacă nu Calul 
  ce în serbări înalte adus fu în Cetate 
  cu schela lui în Lume şi-n sufletele noastre 

  ne inventarăm groaza şi ne-aduserăm moarte 
 
  Şi sufletele noastre ce sânt dacă nu schele 
  ale-unui suflet cosmic ce-l închidem în noi 
  din care ies miasme şi izvorăsc credinţe 
  din care curge miere şi sânge şi puroi 
 
  Şi pe câmpia Lumii zăreşti împerecheate 
  oasele unei Troie şi-ale unui Cal Troian 
  din Egipet la Roma strania formă-n spume 
  coboară şi nechează în fiecare an 
 
 
 
  Din Legile antice şi tainele zidirii 
  fiecare Imperiu are la Porţi un Cal 
  şi pentru orice fiinţă din viitor tot vine 
  călare pe lumină un fel de Ideal 
 
  Calul Troian există e undeva departe 
  ca noi în agonie şi el un Cal aşteaptă 
  de-ar putea fi Cetatea Calul Troian cel care  
  vine din zări să-l scape ca singura răsplată 
 
  Datoare e Cetatea ca să-şi salveze visul 
  ea laşă e în neagra a vremilor tăcere 
  până în veci se-aude memoria Cetăţii 
  cum n-ancetat în sine să creadă şi să spere 
 
  Judecătorul iată apare în Cetate 
  o fantomă străină pe turle luminând 
  cine va fi damnatul Calul Troian sau Troia 
  dar iată Calul este Judecătoru-n vânt 
 
  De sus de pe Cetate Calul judecă lumea 
  dar se întâmplă iată că lumea se revoltă 
  dacă noi ca popoare fiinţăm pe-ntinsul humei 
  tu eşti inexistenţa răstignită pe boltă 
 
  Şi-atunci se-aude Vocea din cosmos bubuind 
  nu să salvez lumea sau s-o distrug eu vin 
  un alt chip al Conştiinţei oglindă-a voastră sânt 
  a ce e rău în lume când cerul e senin 

  Acel urlet de Fiară din beznele fiinţei 
  ce instinctul îl strigă ca presimţind neantul 
  oglindă-n care moartea din veci vi se arată 
  ca şi cum ar fi moartea ce se petrece-n altul 
 
  Voi să-nvătaţi cu groază-n a istoriei clipă 
  de hâd eu vin în lume sufletul vostru sânt 
  când voi pieri de-apururi voi înşivă pieri-veţi 
  când voi veţi fi cenuşă eu vă voi fi pământ 
 
 
 
                                 Şi izgonit fu Cobea de pe Turlele Lumii 
  şi-atuncea inventară ce nu e de gândit 
  nu Calul fără seamăn ci golul lui aevea 
  golul urcând pe boltă în loc de răsărit 
 
  Golul purtat pe umeri şi-n lume înălţat 
  golul din care iată soldaţi de gol răsar 
  şi golul bate-n lume ca un alt vânt sălbatic 
  amintind stins şi palid vestitul armăsar 
 
  Dar iată şi el piere şi lumea iar rămâne 
  mai pustie şi stinsă şi ea ca niciodată 
  şi dârdâind asemeni săracilor în geruri 
  fără speranţă-n sine şi mai înfricoşată 
 
  Şi rugile se-nalţă ca fumurile-n iarnă 
  ca arbori goi pe cerul atât de orb şi stins 
  şi-atunci se naşte-n lume ce nici n-ai crede-ţi pare 
  un dor adânc de forma tristă-a acelui vis 
 
  De Calul ce din vecii îndepărtaţi apare 
  le e un dor ca moartea cutremurând în ei 
  cum dor ţi-ar fi de focul lucind pe orizonturi 
  cum dor ţi-ar fi de cerul cel născător de zei 
 
  Cum ţi-ar fi dor de mama ce te născu în lume 
  un dor de care nu poţi decât să mori cântând 
  şi cum se sting în lume popoarele ca facle 
  de dorul fără seamăn se trec agonizând 
 
  Cum creşte dorul, Doamne, ca un ocean Fiinţă 
  şi Europa-ncepe în hohote să plângă 

  şi urlete se-nalţă în golul ce se-ntinde 
  după-acel vis pe care în veci n-o să-l atingă 
 
  Si iată nu pe urma acelui Cal Troian 
  nu Calul e cel care spre undeva i-ar duce 
  ci dorul fără seamăn durerea ancestrală 
  după-acea formă pură a lumilor antice 
 
 
 
  Popoarele-n pustie pierdute în apusuri 
  rătăcite în lume şi-n sine aiurând 
  după atâtea veacuri iată-le tot în lume   
  într-un apus de soare mai triste ajungând 
 
                                 Un fel de isterie urlete de hiene 
  se-nalţă-n lumea care străină le priveşte 
  durerea fără margini de-a nu putea fi-n lume 
  doar urletul din veacuri al principiului Este 
 
  Şi ceea ce se-ntâmplă e straniu şi barbar 
  popoare ce se schimbă şi-n cai troieni se fac 
  sinucigaşi ce-n forma unor Cai se preumblă 
  înr-o lume atroce şi-ntr-un haos sărac 
 
  Şi drama este-n lume nu a Europei 
  sau a Calului sumbru ce trebuia să vină 
  una pe alta-n lipsă dramatic se distruge 
  cosmos în care piere şi beznă şi lumină 
 
  Privită de pe altă planetă totul pare 
  nu drama unei fiinţe şi-a unei lumi înfrânte 
  ci spectacolul cosmic al unui circ ecvestru 
  ce vine-n lumea Lumii regnurile să-ncânte 
 
  Şi drama fără margini spectacol comic pare 
  ce poate fi în lume mai dureros decât 
  ce e mai sfânt în lume să-ţi pară un ridicul 
  ridiculile toate să-ţi pară lucru sfânt 
 
  Calul Troian al Lumii de-ar putea să-nţeleagă 
  cumplita dramă care după ce că există 
  şi e-o durere-adâncă iată mai e nemernic 
  prin ea însăşi vulgară în forma cea mai tristă 
 
  De-ar putea să priceapă Calul Troian de-acolo 
  el ar veni în spume Cetăţii să se-nchine 
  de n-ar putea-o lumea salva din decădere 
  cu ea în moarte simplu s-ar duce pe coline 
 
  Şi-atunci începu dorul straniu şi ancestral 
  după Calul nemernic care nici nu există 
  dorinţa fără margini de-a mă-ntrupa în golul 
  în arătarea albă în forma-aceea mixtă 
 
  Dorul poetului venind din veacuri  
  târându-l ca o forţă pe lume prin pustie 
  ca un Cal fără seamăn ce-l duce şi-l tot duce 
  şi nimeni nu mai este şi nimeni nu mai ştie 
 
                                 De n-aş fi fiinţa pură străină de frumoasă 
  în lumea asta-n care nimic nu este viu 
  şi-ar exista o lege ce m-ar iubi nebună 
  eu aş voi în lume America să fiu 
 
  Şi primul gest pe care l-aş face-n dimineaţa 
  naşterii mele stranii ar fi să mă dezbrac 
  pe scena nesfârşită a oceanului Atlantic 
  eu aş juca-n picioare sublimul nostru veac 
 
  Când aş cădea pe ţărmuri de-atâta oboseală 
  aş mai voi în lume să-mi fie-o silă-adâncă 
  de cărnurile mele vărsate peste ţărmuri 
  la care viermii Lumii se-ndeasă şi mănâncă 

